KOMISIJOS ATASKAITA EUROPOS PARLAMENTUI IR TARYBAI

Metinė 2012 m. atlikto vidaus audito ataskaita biudžeto įvykdymą tvirtinančiai institucijai (Finansinio reglamento 99 straipsnio 5 dalis)

TURINYS

1........... Įvadas............................................................................................................................ 5

2........... VAT misija – nepriklausomumas, objektyvumas ir atskaitomybė...................................... 5

3........... Audito ataskaitų parengimas............................................................................................ 6

3.1........ 2012 m. VAT audito plano įgyvendinimas....................................................................... 6

3.2........ Naujos rekomendacijos ir priėmimo lygis......................................................................... 7

3.3........ 2008–2012 m. rekomendacijų įgyvendinimas.................................................................. 7

4........... Pagrindiniai nustatyti faktai ir rekomendacijos.................................................................. 8

4.1........ Horizontalieji auditai........................................................................................................ 8

4.1.1..... Metinės veiklos ataskaitos procesas (įvairūs GD)............................................................. 8

4.1.2..... Darbuotojų paskirstymo valdymas ir priežiūra (įvairūs GD).............................................. 9

4.1.3..... Lėšų grąžinimo ir vidaus atsiskaitymo sistemos (įvairūs GD)........................................... 10

4.2........ Žemės ūkis, gamtos ištekliai ir sveikata.......................................................................... 11

4.2.1..... Kontrolės strategijos auditas (Jūrų reikalų ir žuvininkystės GD, Sveikatos ir vartotojų reikalų GD) 11

4.2.2..... Kontrolės strategija. J direktoratas (Žemės ūkio ir kaimo plėtros GD)............................ 11

4.3........ Sanglauda..................................................................................................................... 12

4.3.1..... 2000–2006 m. programavimo laikotarpio užbaigimas (Regioninės politikos GD, Užimtumo, socialinių reikalų ir lygių galimybių GD)....................................................................................................... 12

4.3.2..... 2007–2013 m. programų įgyvendinimas (Regioninės politikos GD)................................ 12

4.4........ Moksliniai tyrimai, energetika ir transportas................................................................... 13

4.4.1..... Kontrolės strategijos auditas (Energetikos GD).............................................................. 13

4.5........ Išorės pagalba, vystymasis ir plėtra................................................................................ 13

4.5.1..... ES delegacijų vidaus organizacinė struktūra (Vystymosi ir bendradarbiavimo GD).......... 13

4.6........ Švietimas ir pilietybė..................................................................................................... 14

4.6.1..... Mokymosi visą gyvenimą programa (Švietimo ir kultūros GD / EACEA)........................ 14

4.6.2..... Kontrolės strategijos auditas (Vidaus reikalų GD).......................................................... 14

4.6.3..... ES teisės įgyvendinimo priežiūra (Teisingumo GD)......................................................... 15

4.7........ Ekonomikos ir finansų reikalai....................................................................................... 15

4.7.1..... EIF vykdomas KIP programos įgyvendinimas (Ekonomikos ir finansų GD).................... 15

4.7.2..... Nebiudžetinės operacijos (Ekonomikos ir finansų GD)................................................... 15

4.7.3..... Kontrolės strategijos auditas (Įmonių ir pramonės GD).................................................. 16

4.7.4..... ES teisės įgyvendinimo priežiūra (Mokesčių ir muitų sąjungos GD)................................. 16

4.8........ Bendrosios paslaugos ir žmogiškieji ištekliai................................................................... 16

4.8.1..... Statistinių duomenų rengimas, plėtojimas ir platinimas (Eurostatas).................................. 16

4.9........ IT auditas..................................................................................................................... 17

4.9.1..... Vietos IT sistemų valdymas (Vystymosi ir bendradarbiavimo GD, Prekybos GD)........... 17

4.9.2..... IT valdymas ir veiklos rezultatai (Sveikatos ir vartotojų reikalų GD /EAHC)................... 17

4.9.3..... „Horizontas 2020“ (Mokslinių tyrimų GD, Ryšių tinklų, turinio ir technologijų GD, EMTTVĮ) 18

5........... Konsultacijos su Komisijos finansinių pažeidimų komisija............................................... 18

6........... Išvados........................................................................................................................ 18

1. Įvadas

Šia ataskaita biudžeto įvykdymą tvirtinančiai institucijai pranešama apie Komisijos vidaus audito tarnybos (toliau – VAT) darbą, atliktą pagal Finansinio reglamento (toliau – FR) 99 straipsnio 5 dalį. Ji pagrįsta pagal Reglamento 99 straipsnio 3 dalį parengta Komisijos vidaus auditoriaus ataskaita, kurioje nagrinėjamos 2012 m.[1] užbaigtos rengti Komisijos generalinių direktoratų, tarnybų ir vykdomųjų įstaigų VAT audito ir konsultacijų ataskaitos[2]. Joje aprašomi nustatyti trūkumai ir veiksmai, kurių imtasi jiems pašalinti, taip pat pateikta informacija apie reikšmingos rizikos tikimybę, kontrolės klausimus ir valdymo aspektus[3].

Komisija jau ėmėsi veiksmų dėl kai kurių suvestinėje ataskaitoje[4] pateiktų rekomendacijų.

2. VAT misija – nepriklausomumas, objektyvumas ir atskaitomybė

VAT misija – prisidėti prie patikimo valdymo Europos Komisijoje atliekant vidaus valdymo ir kontrolės sistemų auditą jų veiksmingumui įvertinti ir taip siekiant nuolatinio tobulėjimo.

VAT vadovauja už auditą atsakingas Komisijos narys, ji atskaitinga Audito pažangos komitetui. VAT nepriklausomumas užtikrinamas Finansiniame reglamente ir Komisijos priimtuose jos nuostatuose.

VAT vykdo savo veiklą vadovaudamasi Finansiniu reglamentu, Tarptautiniais vidaus audito profesinės praktikos standartais ir Vidaus auditorių instituto etikos kodeksu.

VAT neatlieka valstybių narių vykdomos Komisijos lėšų kontrolės sistemų audito. Tokį auditą, kuris apima atskirus lėšų gavėjus, atlieka valstybių narių vidaus auditoriai, nacionalinės audito institucijos, kiti atskiri Komisijos GD ir Europos Audito Rūmai (EAR). Tačiau VAT vykdo priemonių, kurių ėmėsi Komisijos tarnybos įstaigoms valstybėse narėse stebėti ir audituoti ir kitos įstaigos, atsakingos už ES lėšų paskirstymą, pvz., Jungtinės Tautos, auditą. Kaip numatyta FR, VAT gali vykdyti šias pareigas vietoje, taip pat ir valstybėse narėse.

Bendra nuomonė apie Komisijos finansų valdymą

Kaip reikalaujama pagal VAT nuostatus, VAT parengė trečią bendrą nuomonę apie Komisijos finansų valdymą.

2012 m. bendra nuomonė grindžiama Komisijos finansų valdymo auditais, kuriuos per ankstesnius trejus metus (2010–2012 m.) atliko VAT ir vidaus audito struktūros. Joje taip pat atsižvelgiama į kitų šaltinių, pvz., EAR ataskaitų, informaciją.

VAT, vidaus audito struktūros arba EAR planavo atlikti visų finansinių audituojamų įstaigų, kurios laikomos labai rizikingomis ir yra svarbios vykdant biudžetą iki šio laikotarpio pabaigos, auditą, siekiant užtikrinti išsamią apžvalgą. 2012 m. įvykdytos audito užduotys padeda užtikrinti pakankamą 2012 m. apžvalgą.

VAT indėlis mažinant biudžeto įvykdymo patvirtinimo riziką ir rengiant palankesnį patikinimo pareiškimą (DAS)

Biudžeto įvykdymo procedūra susijusi su rizika Komisijos reputacijai. VAT pastangos padeda Komisijai sumažinti šią riziką.

Atitiktis lieka svarbiausiu diskusijų aspektu, nors biudžeto įvykdymo procedūroje vis daugiau dėmesio skiriama veiklos rezultatams. Atitikties vertinimas grindžiamas Europos audito rūmų (EAR) patikinimo pareiškimo (DAS) rezultatais. Tai yra EAR nuomonė apie ES ataskaitų patikimumą ir susijusių operacijų teisėtumą ir tvarkingumą.

Siekdama pašalinti mokėjimų klaidų riziką, Komisija turi užtikrinti, kad vykdoma kontrolės strategija būtų proporcinga rizikai. Ši kontrolės strategija turi padėti veiksmingai užkirsti kelią klaidoms ir jas aptikti, ji turi būti taikoma kartu su atgrasomosiomis administracinėmis nuobaudomis, taip pat turi būti rengiamos likutinio klaidų lygio ataskaitos.

Todėl 2010–2012 m. ir 2013–2015 m. VAT strateginiame audito plane teikiama pirmenybė auditui, kurio metu įsitikinama, kad kiekvienoje reikšmingoje išlaidų srityje yra taikoma nuosekli kontrolės strategija. 2012 m. atlikti kontrolės strategijos auditai Žemės ūkio ir kaimo plėtros GD, Energetikos GD, Įmonių ir pramonės GD, Vidaus reikalų GD, Jūrų reikalų ir žuvininkystės GD ir Sveikatos ir vartotojų reikalų GD.

3. Audito ataskaitų parengimas

3.1. 2012 m. VAT audito plano įgyvendinimas

Iki galutinio termino – 2013 m. vasario 1 d. VAT įgyvendino 100 % savo prioritetinių užduočių (2011 m. – 88 %) ir 62 % – neprioritetinių užduočių (2011 m. – 69 %).

Iš viso užbaigtos rengti 89 ataskaitos (įskaitant auditus, pažangos stebėjimo auditus ir konsultacijas), jas galima suskirstyti taip[5]:

|| 2012 m. || 2011 m. || 2010 m.

|| Užduotys || Ataskaitos || Užduotys || Ataskaitos || Užduotys || Ataskaitos

AUDITAS || 29 || 49 || 20 || 23 || 24 || 28

KONSULTACIJOS || 2 || 2 || 1 || 1 || 6 || 6

PAŽANGOS STEBĖJIMAS || 32 || 37 || 41 || 50 || 44 || 50

PERŽIŪROS || 1 || 1 || 3 || 3 || 0 || 0

Iš viso || 64 || 89 || 65 || 77 || 74 || 84

Pridedamame Tarnybų darbiniame dokumente apibendrinamos visos užbaigtos audito ataskaitos. Jame nurodomi kiekvienos ataskaitos tikslai, apimtis, rizika ir rekomendacijos, bendra 2008–2012 m. rekomendacijų įgyvendinimo būklė ir pažangos stebėjimo užduočių išvadų santraukos.

3.2. Naujos rekomendacijos ir priėmimo lygis

2012 m. VAT pateikė tiek rekomendacijų, įskaitant jų priėmimo lygį:

|| Naujos rekomendacijos || Priimtos rekomendacijos || Nepriimtos rekomendacijos

Prioritetas || # || # || % || # || %

Esminės || 0 || 0 || || 0 ||

Labai svarbios || 83 || 83[6] || 100 % || 0 ||

Svarbios || 109 || 108 || 99 % || 1 || 1 %

Pageidautinos || 0 || 0 || || 0 ||

Iš viso || 192 || 191 || 99 % || 1 || 1 %

Dėl visų priimtų (arba iš dalies priimtų) rekomendacijų audituojami subjektai parengė veiksmų planus, kurie pateikti VAT ir įvertinti kaip patenkinami.

3.3. 2008–2012 m. rekomendacijų įgyvendinimas

Audituojami subjektai pranešė, kad 78 % priimtų rekomendacijų, pateiktų 2008–2012 m., buvo įgyvendintos iki 2013 m. pradžios. Pridedamame Tarnybų darbiniame dokumente pateikiama rekomendacijų įgyvendinimo lygio apžvalga (audituojamų subjektų vertinimas).

Vis dėlto 29 labai svarbias rekomendacijas[7] įgyvendinti pavėluota daugiau kaip šešis mėnesius, palyginti su pradiniu terminu[8]. Neįgyvendintų esminių rekomendacijų nebuvo. Audito pažangos komitetui buvo reguliariai pranešama apie daugiau kaip šešis mėnesius pavėluotai įgyvendintas esmines arba labai svarbias rekomendacijas.

Iš viso priimtos 733 rekomendacijos, kurių pažangos stebėjimo auditą VAT atliko iki 2012 m. pabaigos.

VAT pažangos stebėjimo veiksmais patvirtino, kad rekomendacijos įgyvendinamos patenkinamai ir taip prisidėjo prie audituotų tarnybų kontrolės sistemų tobulinimo. VAT pripažino užbaigtomis 88 % rekomendacijų, kurių pažanga stebėta per šį laikotarpį.

4. Pagrindiniai nustatyti faktai ir rekomendacijos

4.1. Horizontalieji auditai

4.1.1. Metinės veiklos ataskaitos procesas (įvairūs GD)

Audito tikslas buvo įvertinti viso Komisijos metinės veiklos ataskaitos (MVA) proceso tinkamumą ir veiksmingumą, ypač nustatyti, kiek šis procesas buvo veiksmingas pagrindžiant įvairių įgaliotų įgaliojimus suteikiančių pareigūnų patikinimo pareiškimus. VAT išnagrinėjo proceso struktūrą, taip pat ar yra aiškių gairių ir ar reguliariai vykdoma stebėsena institucijų lygmeniu, ir atskirų GD / tarnybų vykdomą įgyvendinimą.

Šis auditas atliktas Generaliniame sekretoriate, Biudžeto GD ir devyniuose veiklą vykdančiuose GD / tarnybose: CNECT, EAC, REGIO, EMPL, MARE, AGRI, HOME, DEVCO ir Infrastruktūros ir logistikos biure Briuselyje.

Apskritai, VAT nuomone, procesas veikia gerai ir jo tikslas – būti atskaitomybės ir patikinimo priemone tiek valdymo, tiek institucijos lygmeniu – yra pasiektas. Vis dėlto VAT nustatė kelias labai svarbias sritis, kurias reikia tobulinti. Visų pirma VAT paprašė centrinių tarnybų imtis šių veiksmų:

i) pateikti tolesnius nurodymus dėl finansinių ir nefinansinių operacijų ekonomiškumo, efektyvumo bei veiksmingumo ir kontrolės išlaidų efektyvumo ataskaitų teikimo, kad būtų galima tinkamai pagrįsti įgaliotų įgaliojimus suteikiančių pareigūnų išvadas dėl patikimo valdymo ir patikinimo pareiškimą;

ii) gerinti kokybės kontrolės procesą, siekiant daugiau dėmesio skirti tokiems esminiams MVA elementams, kaip patikinimo nustatymo proceso patikimumas ir patikinimo pareiškimą pagrindžianti informacija;

iii) paprastinti MVA struktūrą, kad būtų išvengta pernelyg ilgų ir sudėtingų ataskaitų ir rengti dokumentus, kurie būtų naudingesni kolegijai, EAR ir biudžeto įvykdymą tvirtinančiai institucijai.

Centrinės tarnybos priėmė VAT rekomendacijas ir parengė veiksmų planą MVA procesui pagerinti, kurį VAT laiko patenkinamu. Kai kurie veiksmai jau įgyvendinti 2012 m. MVA laikotarpiu.

Kiek tai susiję su veikla, vykdyta devyniuose veiklos GD / tarnybose, didelę problemą[9] VAT nustatė tik Vystymosi ir bendradarbiavimo GD. Atlikus ribotą delegacijų indėlio į MVA koordinavimo auditą, paaiškėjo, kad Vystymosi ir bendradarbiavimo GD turėtų stiprinti savo atskaitomybės sistemą (vadinamąją „kontrolės piramidę“), imdamasis šių veiksmų:

i) gerinti Vystymosi ir bendradarbiavimo GD MVA kokybę, ypač vidaus kontrolės sistemos informacijos ir įgaliotų įgaliojimus suteikiančių pareigūnų patikinimo pareiškimo pagrindimo elementų kokybę;

ii) remti delegacijų vadovų ataskaitų (išorės pagalbos valdymo ataskaitų) rengimą, prašant pateikti daugiau informacijos, kuria grindžiamas jų patikinimo pareiškimas;

iii) teikti papildomas gaires delegacijų vadovams, kad jie gautų išsamią, nuoseklią informaciją, kuria grindžiamas jų patikinimo pareiškimas;

iv) stiprinti buveinės vaidmenį, remiant, koordinuojant ir prižiūrint delegacijų vadovų ataskaitų teikimo įsipareigojimus. Vystymosi ir bendradarbiavimo GD veiksmų planas laikomas patenkinamu.

4.1.2. Darbuotojų paskirstymo valdymas ir priežiūra (įvairūs GD)

Audito tikslas buvo įvertinti, ar pasirinktose Komisijos tarnybose taikomos tinkamos procedūros ir mechanizmai, kuriais turi būti veiksmingai ir efektyviai valdomas ir prižiūrimas darbuotojų paskirstymas darbuotojų mažinimo atveju[10].

Atliekant auditą daugiausia dėmesio skirta susijusioms procedūroms keturiuose GD: AGRI, RTD, COMP ir DGT, kurie pasirinkti, siekiant susidaryti reprezentatyvų įvairių Komisijos veiklos rūšių vaizdą. VAT taip pat atliko nuodugnią darbuotojų paskirstymo procedūrų peržiūrą institucijų lygmeniu Generaliniame sekretoriate, Biudžeto GD ir Žmogiškųjų išteklių GD.

Be to, atliktas bendro pobūdžio tyrimas, siekiant išsamiai apžvelgti Komisijos tarnybose taikomas procedūras.

VAT rekomendavo, kad Žemės ūkio ir kaimo plėtros GD ir Mokslinių tyrimų GD toliau plėtotų užduočių paskyrimo mechanizmus ir priemones, taikytų priemones (būdus) pakankamai, patikimai informacijai apie darbo krūvius rinkti ir rengtų žmogiškųjų išteklių planą. GD priėmė visas rekomendacijas. VAT įvertino veiksmų planus kaip bendrai patenkinamus.

Iš audito veiksmų ir VAT atlikto Komisijos lygmens tyrimo rezultatų matyti, kad yra trūkumų veiklos generaliniuose direktoratuose. Šiuos trūkumus galima pašalinti ir riziką sumažinti tik centrinių tarnybų veiksmais. VAT rekomendavo, kad centrinės tarnybos toliau plėtotų institucinę darbuotojų paskirstymo valdymo ir priežiūros sistemą, taip pat padėtų skleisti gerąją praktiką šios srities strateginio planavimo ir programavimo (SPP) bei žmogiškųjų išteklių ekspertams. Centrinės tarnybos taip pat turėtų gerinti Komisijos tarnybų ataskaitų rengimo ir atskaitomybės dėl šioms tarnyboms perskirstytų etatų panaudojimo institucinę sistemą, atsižvelgdamos į Komisijos sprendimus dėl darbuotojų paskirstymo.

4.1.3. Lėšų grąžinimo[11] ir vidaus atsiskaitymo sistemos (įvairūs GD)

VAT įvertino, ar lėšų grąžinimo[12] procesai atitiko Finansinį reglamentą ir pagrindines gaires ir ar suteiktų paslaugų kainos apskaičiuotos nuosekliai ir skaidriai. Auditas atliktas Biudžeto GD (kaip pagrindinėje tarnyboje, atsakingoje už biudžeto ir reglamentavimo sistemos valdymą ir patikimo finansų valdymo skatinimą), Informatikos GD ir Vertimo žodžiu GD. Audito metu nustatyta, kad nesant lėšų grąžinimo proceso pagrindinių gairių ar instrukcijų, audituoti GD patys nustatė kriterijus. Nustatyta, kad šie kriterijai iš esmės atitiko biudžeto taisykles.

Vis dėlto VAT paprašė audituojamų subjektų sugriežtinti šį procesą ir užtikrinti nuoseklų įgyvendinimą Komisijoje šiais veiksmais:

i) nustatyti valdymo sistemą, aiškiai nurodant, kam priklauso procesas, apibrėžti lėšų grąžinimo procesą ir patvirtinti pagrindinių paslaugų teikėjų kainų modelius;

ii) pateikti pagrindines instrukcijas ir gaires (įskaitant paslaugų ir kainų nustatymo kriterijus);

iii) užtikrinti aiškesnes IT išlaidų finansavimui naudojamas biudžeto eilutes.

VAT nuomone, VGV valdymo grupė, kaip valdymo organas, turėtų būti šio proceso savininkė ir už proceso nustatymą atsakingas organas.

Biudžeto GD priėmė visas rekomendacijas ir jo parengtas veiksmų planas įvertintas kaip patenkinamas.

Informatikos GD paprašyta imtis šių veiksmų:

i) aiškiau nustatyti paslaugas ir išlaidas, kurios bus grąžintos, ir pasiūlyti IT sistemų, kurių priėmimo išlaidos grąžinamos, nustatymo kriterijus;

ii) užtikrinti, kad valdymo organas patvirtintų reikšmingus kainų modelio pakeitimus.

Parengtas priimtų rekomendacijų veiksmų planas įvertintas kaip patenkinamas.

4.2. Žemės ūkis, gamtos ištekliai ir sveikata

(Žemės ūkio ir kaimo plėtros GD, Aplinkos GD, Klimato politikos GD, Jūrų reikalų ir žuvininkystės GD, EAHC, Sveikatos ir vartotojų reikalų GD)

4.2.1. Kontrolės strategijos auditas (Jūrų reikalų ir žuvininkystės GD, Sveikatos ir vartotojų reikalų GD)

Į Jūrų reikalų ir žuvininkystės GD kontrolės strategiją neįtraukti aiškūs kiekybiškai nustatomi ir įvertinami tikslai, susiję su patikinimo gavimo procesu, ypač su nacionalinių audito institucijų ir paties Jūrų reikalų ir žuvininkystės GD planuota aprėptimi. Kiekybiniai ir kokybiniai rodikliai, skirti Jūrų reikalų ir žuvininkystės GD audito veiklos rezultatams įvertinti, yra nepakankami. Jūrų reikalų ir žuvininkystės GD taip pat turi stiprinti savo nacionalinės audito strategijos ir metinių kontrolės ataskaitų stebėseną ir geriau kontroliuoti, kaip nacionalinės audito institucijos daro atranką ir nustato klaidų lygį.

Sveikatos ir vartotojų reikalų GD auditas apėmė ex ante ir ex post kontrolę. VAT pabrėžė, kad Sveikatos ir vartotojų reikalų GD turi užbaigti savo kontrolės strategijos dokumentą.

Veiksmų planai, skirti klausimams, nustatytiems abiejų auditų metu, spręsti, įvertinti kaip patenkinami.

4.2.2. Kontrolės strategija. J direktoratas (Žemės ūkio ir kaimo plėtros GD)

Žemės ūkio ir kaimo plėtros generaliniame direktorate atlikto audito metu daugiausia dėmesio skirta 2007–2013 m. programavimo laikotarpio kontrolės strategijos struktūrai ir stebėsenai.

VAT nustatė, kad audito strategija nėra pakankamai formalizuota ir kad yra trūkumų, susijusių su audito masto apibrėžimu, kiekybinių ir įvertinamų tikslų (pvz., audito aprėpties) nustatymu ir susijusia pajėgumų analize.

Atsižvelgiant į tai, kad artėja kitas programavimo laikotarpis, reikėtų sustiprinti patikinimo suteikimo vaidmenį, kurį atlieka valstybių narių sertifikavimo įstaigos, siekiant sugriežtinti kontrolę ir optimizuoti ribotų Žemės ūkio ir kaimo plėtros GD audito išteklių panaudojimą.

VAT taip pat pažymėjo, kad audito planai nebuvo pakankamai pagrįsti rizikos vertinimu ir kad buvo neįvykdyta daug audito užduočių (13 % 2007–2010 m. užduočių vis dar neatlikta), nors GD ir stengėsi šį mastą sumažinti. VAT rekomendavo, kad Žemės ūkio ir kaimo plėtros GD plėtotų ir formalizuotų savo kontrolės strategiją, iš naujo parengtų rizikos vertinimą pagal nustatytus tikslus ir užtikrintų tinkamą stebėseną, remdamasis geresniais kiekybiniais ir kokybiniais pagrindiniais veiklos rodikliais, kurie turėtų būti geriau apibūdinti metinėje veiklos ataskaitoje.

GD priėmė visas rekomendacijas ir VAT įvertino jo veiksmų planą kaip patenkinamą.

4.3. Sanglauda

(Regioninės politikos GD, Užimtumo, socialinių reikalų ir lygių galimybių GD)

2012 m. atlikti keturi auditai, siekiant suteikti patikinimą dėl generalinių direktoratų veiksmų, kurių jie ėmėsi, kad sumažintų didelį klaidų lygį, ypač Regioninės politikos GD. Pirmą kartą VAT kartu vyko[13] su GD auditoriais į auditus valstybėse narėse.

4.3.1. 2000–2006 m. programavimo laikotarpio užbaigimas (Regioninės politikos GD, Užimtumo, socialinių reikalų ir lygių galimybių GD)

Labai svarbu, kad GD turėtų gerai parengtą užbaigimo procesą, kad įrodytų, jog nustatytos ir ištaisytos visos klaidos ir pažeidimai.

Nors generaliniai direktoratai gerai parengė ir valdė Europos regioninės plėtros fondo (Regioninės politikos GD) ir Europos socialinio fondo (Užimtumo, socialinių reikalų ir lygių galimybių GD) užbaigimo procesą, reikia pagerinti planavimą, metodiką ir gaires, ypač siekiant pasirengti 2007–2013 m. programavimo laikotarpio užbaigimui, ir pagerinti dokumentų kokybę, kad būtų galima pateikti geresnius užbaigimo dokumentų patikrų duomenis.

Sanglaudos fondo (SF) projektų užbaigimo audito metu Regioninės politikos GD nustatyta vertinimo proceso nenuoseklumų ir trūkumų. Šias problemas reikia spręsti per likusį užbaigimo procesą, atsižvelgiant į tai, kad yra daug projektų ir dar nepadarytų darbų. Todėl nuo 2012 m. gruodžio 21 d. taikomi suderinti projektų užbaigimo deklaracijų analizės pavyzdžiai. Jie parengti, siekiant pašalinti konkrečius VAT nustatytus trūkumus, ypač audito ir geografinių padalinių koordinavimo trūkumus, ir užtikrinti užbaigimo dokumentų kokybinio vertinimo nuoseklumą.

Šie auditai taip pat laiku priminė generaliniams direktoratams apie tai, kad reikia pateikti 2000–2006 m. laikotarpio užbaigimo proceso veiksmingumo ataskaitą ir įrodyti daugiamečius kontrolės strategijos taisomųjų veiksmų gebėjimus[14].

GD priėmė visas rekomendacijas ir VAT įvertino jo veiksmų planus kaip patenkinamus.

4.3.2. 2007–2013 m. programų įgyvendinimas (Regioninės politikos GD)

Žinodama, kad sanglaudos srityje yra daug klaidų, VAT atliko Europos regioninės plėtros fondo (ERPF) ir Sanglaudos fondo programų 2007–2013 m. programavimo laikotarpio įgyvendinimo auditą, kad įvertintų, kokiu mastu Regioninės politikos GD nustatė patikimą klaidų lygį ir apie jį pranešė, taip pat kokiu mastu buvo imtasi pakankamų ir tinkamų priemonių dideliam klaidų lygiui sumažinti.

VAT nurodė, kad Regioninės politikos GD ėmėsi veiksmų, kad sugriežtintų taisomąsias priemones ir sumažintų klaidų lygį, tačiau pabrėžė, kad yra labai didelė rizika, kai GD turi taip smarkiai priklausyti nuo valstybių narių audito institucijų. Nepaisant veiksmų, kurių jau imtasi, šis klausimas vis dar yra didelė GD problema. Šios institucijos skirtingai aiškina gaires, ypač nuostatas, susijusias su statistine atranka ir audito masto aprėptimi[15]. Be to, GD turi geriau vykdyti audito institucijų metinių kontrolės ataskaitų patikras, kad įsitikintų, jog auditoriai gali parengti išvadas dėl valstybių narių auditų klaidų lygio patikimumo poveikio.

VAT nustatė, kad patikrinimų vietoje apimtis ir nuodugnumas labai skiriasi. Nors ir pripažįstama, kad Regioninės politikos GD turi laikytis rizika grindžiamo požiūrio, darbas vietoje yra toks svarbus jo patikinimo procesui užtikrinti, kad šiuos nenuoseklumus reikia pašalinti, siekiant sumažinti sistemos trūkumų ir (arba) klaidų bei pažeidimų nenustatymo riziką.

Audituojami subjektai priėmė visas rekomendacijas ir VAT įvertino jų veiksmų planą kaip patenkinamą.

4.4. Moksliniai tyrimai, energetika ir transportas[16]

(Konkurencingumo ir inovacijų vykdomoji įstaiga, Europos mokslinių tyrimų tarybos vykdomoji įstaiga, Ryšių tinklų, turinio ir technologijų GD, Jungtinis tyrimų centras, Mokslinių tyrimų vykdomoji įstaiga, Mokslinių tyrimų GD, Transeuropinio transporto tinklo vykdomoji įstaiga, Mobilumo ir transporto GD, Energetikos GD)

4.4.1. Kontrolės strategijos auditas (Energetikos GD)

Energetikos GD kontrolės peržiūra apėmė ex ante ir ex post kontrolę. Peržiūros metu nustatyta, kad reikia rengti nuoseklius audito veiklos dokumentus poauditinėse bylose. Vėliau VAT rekomendavo, kad Energetikos GD naudotų standartizuotą audito programą ir teiktų geresnius duomenis peržiūrint ir tvirtinant audito klausimus. Rekomendacijos buvo priimtos ir veiksmų planas įvertintas kaip patenkinamas.

4.5. Išorės pagalba, vystymasis ir plėtra

(Vystymosi ir bendradarbiavimo GD, Humanitarinės pagalbos GD, Plėtros GD, Užsienio politikos priemonių tarnyba)

4.5.1. ES delegacijų vidaus organizacinė struktūra (Vystymosi ir bendradarbiavimo GD)

Įkūrus Europos išorės veiksmų tarnybą (EIVT), reikėjo sukurti kelias naujas struktūras ir procesus, apimančius ir būstinę, ir delegacijas. Bendras šios ribotos peržiūros tikslas buvo įvertinti Europos Komisijos ir EIVT taikomas procedūras, siekiant užtikrinti ES delegacijų vykdomo išorės pagalbos biudžeto patikimą finansų valdymą.

VAT paragino Vystymosi ir bendradarbiavimo GD apsvarstyti, ar sukūrus viduriniosios grandies valdymo funkciją – ypač didesnėse ES delegacijose – delegacijų vadovui būtų lengviau valdyti finansinę pagalbą. Bus atliktas šių priemonių, atnaujintų dėl nuolatinių procedūrų pakeitimų (pvz., peržiūrėtų finansinių procedūrų), veiksmingo įgyvendinimo ir atnaujintos delegacijų vidaus kontrolės struktūros[17] įgyvendinimo ribotos peržiūros metu auditas.

4.6. Švietimas ir pilietybė

(Komunikacijos GD, Švietimo ir kultūros GD, Švietimo, garso ir vaizdo bei kultūros vykdomoji įstaiga (EACEA), Vidaus reikalų GD, Teisingumo GD)

4.6.1. Mokymosi visą gyvenimą programa (MVGP) (Švietimo ir kultūros GD / EACEA)

Audito tikslas buvo įvertinti, ar EACEA taikoma kontrolės strategija MVG programai valdyti užtikrina galimybę gauti pagrįstą patikinimą dėl susijusių finansinių operacijų teisėtumo ir tvarkingumo, taip pat įvertinti, ar Švietimo ir kultūros GD vidaus kontrolės sistema, skirta šio direktorato, kaip pagrindinio GD, priežiūros funkcijai vykdyti agentūrai įgyvendinant programą, yra tinkama, veiksminga ir efektyvi.

EACEA galutinių mokėjimų proceso struktūra[18] yra gerai organizuota ir nusistovėjusi, tačiau audito metu pažymėta, kad nenuosekliai įgyvendinama rizika grindžiama kontrolės strategija ir nesilaikoma netaikymo atgaline tvarka taisyklės.

Vidaus kontrolės sistema, skirta Švietimo ir kultūros GD, kaip pagrindinio GD, priežiūros funkcijai vykdyti, įvertinta kaip tinkama, veiksminga ir efektyvi, tačiau dėl tokių trūkumų, kaip atnaujintos priežiūros strategijos nebuvimas, priežiūros susitarimų dokumentų trūkumai ir pagrindinių veiklos rodiklių nebuvimas, sunku įvertinti, ar strateginė priežiūros politika įvykdyta. Švietimo ir kultūros GD tiesiogiai dalyvaujant MVGP veiklos valdyme nėra veiksmingiausiai panaudojami ištekliai.

Švietimo ir kultūros GD ir EACEA priėmė visas rekomendacijas ir EACEA bei veiksmų planai įvertinti kaip patenkinami.

4.6.2. Kontrolės strategijos auditas (Vidaus reikalų GD)

VAT pabrėžė Vidaus reikalų GD užbaigimo procedūrų stebėsenos trūkumus, ypač tai, kad trūksta atitinkamų priemonių tinkamai stebėti daugelio metinių programų užbaigimo procesų valdymą. Be to, Vidaus reikalų GD teisingai neužregistravo per vėlai pateiktų užbaigimo dokumentų atvejų kaip taisyklių nesilaikymo atvejų. VAT rekomendavo, kad GD laikytųsi Komisijos vidaus kontrolės standartų reikalavimų. GD turėtų stiprinti savo valdymo ir kontrolės sistemas ir peržiūrėti procedūras, naudodamasis užbaigimo kontroliniu sąrašu ir užbaigimo bylos dokumentų gairėmis.

VAT taip pat nustatė GD ex post audito strategijos trūkumus ir rekomendavo pradėti taikyti metodiką, kad būtų galima įtraukti ex post audito rezultatus į GD patikinimo modelį rengiant MVA. Susijęs veiksmų planas įvertintas kaip patenkinamas.

4.6.3. ES teisės įgyvendinimo stebėsena (Teisingumo GD)

Kontroliuoti, ar valstybės narės teisingai taiko ES teisės aktus, yra viena pagrindinių Komisijos veiklos rūšių, kaip nustatyta Sutartyje. Acquis communautaire ir Teisingumo GD politikos sritys, kurių auditas atliktas 2012 m., sudaro daugiau kaip 10 % visų Komisijos lygmens nagrinėjamų pažeidimo bylų. Auditoriai pripažino gerą brandos lygį ir nuolatines GD pastangas, tačiau pabrėžė kai kuriuos strateginio planavimo ir programavimo procedūrų trūkumus, ypač susijusius su minėto klausimo apžvelgimu valdymo planuose ir metinėse veiklos ataskaitose. Todėl šiai veiklai skirti ištekliai ir veiklos rezultatų vertinimas nėra optimalūs, nepaisant šios veiklos svarbos ir masto. Susijęs veiksmų planas įvertintas kaip patenkinamas.

4.7. Ekonomikos ir finansų reikalai

(Konkurencijos GD, Ekonomikos ir finansų GD, Įmonių ir pramonės GD, Vidaus rinkos ir paslaugų GD, OLAF, Mokesčių ir muitų sąjungos GD, Prekybos GD)

4.7.1. EIF vykdomas KIP programos įgyvendinimas (Ekonomikos ir finansų GD)

MVĮ spartaus augimo ir naujovių priemonė (GIF), sudaranti platesnio masto Konkurencingumo ir inovacijų bendrosios programos (KIP) ir Verslumo ir inovacijų programos (EIP) dalį, yra mažosioms ir vidutinėms įmonėms skirta Bendrijos finansinė priemonė. Europos investicijų fondas (EIF) pagal patikos ir valdymo susitarimą (PVS) Komisijos vardu įgyvendina GIF.

Audito tikslas buvo įvertinti, kiek veiksmingai EIF įgyvendina GIF, visų pirma nustatyti i) kaip EIF laikosi PVS ir ii) kaip veiksmingai ir efektyviai Ekonomikos ir finansų GD prižiūri GIF įgyvendinimą, kad būtų pasiekti konkretūs šios priemonės tikslai.

Atlikus auditą nustatyti du trūkumai:

i) naudojami rodikliai nepakankamai atitinka finansinės priemonės tikslus ir

ii) nepakankamai apibrėžta, kas laikoma esminiu PVS pakeitimu.

Ekonomikos ir finansų GD pritarė visoms rekomendacijoms, o sudaryti veiksmų planai buvo įvertinti teigiamai.

4.7.2. Nebiudžetinės operacijos (Ekonomikos ir finansų GD)

Dėl finansų ir valstybių skolų krizės Europos Sąjunga sukūrė naujų finansinių priemonių pinigams skolintis ir juos skolinti finansinių sunkumų patiriančioms valstybėms narėms. Europos Komisija naudoja Europos finansinės padėties stabilizavimo priemonę – finansinės pagalbos programą, pagal kurią ji gali teikti paskolas ir jas finansuoti išleisdama skolos priemones kapitalo rinkose.

Atlikus auditą nustatyti du naujosios priemonės valdymo trūkumai:

i) Ekonomikos ir finansų GD susiduria su naujais vidaus ir išorės sunkumais, kurių atžvilgiu įprastiniai rizikos valdymo metodai nėra tinkami. Vėluota sukurti kontrolės priemones logistinės paramos, IT saugumo ir dokumentų valdymo srityse;

ii) atsižvelgiant į Ekonomikos ir finansų GD operacijų vykdymo aplinkybes, šiam GD sudėtinga pritraukti ir išlaikyti kompetentingus darbuotojus nerizikuojant veiklos tęstinumu.

Dėl šių trūkumų gali nukentėti veiklos tęstinumas ir operacijų efektyvumas bei veiksmingumas ir dėl to kilti didelė grėsmė Komisijos įvaizdžiui.

Atsižvelgdamas į VAT rekomendacijas, Ekonomikos ir finansų GD atliko išsamų su naujų užduočių įgyvendinimu susijusį rizikos vertinimą.

4.7.3. Kontrolės strategijos auditas (Įmonių ir pramonės GD)

Atliekant šį auditą tikrinta ex ante ir ex post kontrolė. VAT Įmonių ir pramonės GD rekomendavo sustiprinti vidaus kontrolės koordinatoriaus vaidmenį. Be to, reikėtų gerinti dokumentų valdymo ir išimčių registracijos procedūras. Šio GD veiksmų planas buvo įvertintas teigiamai.

4.7.4. ES teisės įgyvendinimo priežiūra (Mokesčių ir muitų sąjungos GD)

VAT Mokesčių ir muitų sąjungos generaliniame direktorate atliko ES teisės įgyvendinimo priežiūros auditą. Nepaisant įvairių privalumų, kaip antai didelės bylų tvarkytojų profesinės patirties bei kvalifikacijos ir efektyvaus darbo prioritetų nustatymo, atlikus auditą nustatyta keletas trūkumų.

Mokesčių ir muitų sąjungos GD veiklos sritis yra viena iš trijų politikos sričių, kuriose padaroma daugiausiai pažeidimų – pažeidimai šioje srityje sudaro daugiau kaip 12 % visų Komisijos nagrinėjamų pažeidimo atvejų, tačiau šis faktas nepakankamai atsispindi valdymo plane ar metinėje veiklos ataskaitoje. Būtina geriau matuoti šios veiklos rezultatus. VAT taip pat rekomendavo labiau koordinuoti skyrių veiklą, kad būtų efektyviau prižiūrimas ES teisės įgyvendinimas muitų srityje. Šio GD veiksmų planas buvo įvertintas teigiamai.

4.8. Bendrosios paslaugos ir žmogiškieji ištekliai

(Žmogiškųjų išteklių GD, Biudžeto GD, Vertimo raštu GD, Informatikos GD, EPSO, Eurostatas, Teisės tarnyba (SJ), Infrastruktūros ir logistikos biuras Briuselyje (OIB), Infrastruktūros ir logistikos biuras Liuksemburge (OIL), Leidinių biuras, Individualių išmokų administravimo ir mokėjimo biuras (PMO), Vertimo žodžiu GD, Generalinis sekretoriatas)

4.8.1. Statistinių duomenų rengimas, plėtojimas ir platinimas (Eurostatas)

Eurostatui patikėta atsakomybė pagal nustatytas taisykles ir statistikos principus[19] ir Europos statistikos praktikos kodeksą[20] rengti Europos statistinius duomenis.

2011 m. Eurostato rizikos registre kaip didžiausia rizika buvo nurodytas už skirtingas politikos kryptis atsakingų GD ir Eurostato darbo statistikos srityje koordinavimo stygius.

Šio audito tikslas buvo įvertinti procesų, susijusių su Eurostato (derinant veiklą su kitais Komisijos GD ir tarnybomis) tvarkomų statistinių duomenų rengimu, plėtojimu ir platinimu, adekvatumą, veiksmingumą ir efektyvumą.

Nustatyti šie trūkumai, galintys lemti duomenų nenuoseklumą, trūkumą ar dubliavimąsi, netinkamą kokybę ir pakenkti veiklos tęstinumui:

i) terminas „statistiniai duomenys“ nėra aiškiai apibrėžtas ir vienodai suprantamas Komisijoje;

ii) Eurostato Bendrijos statistikos programa nesuderinta su Komisijos strateginio planavimo ciklu;

iii) nevisiškai patvirtintas ir pripažįstamas Eurostato vaidmuo ir atsakomybė;

iv) nepateikiama garantijų dėl atitikties Europos statistikos praktikos kodeksui masto;

v) Komisijos lygmeniu nepakankamai koordinuojamas naudojimasis išorės statistikos paslaugų teikėjų paslaugomis.

Atsižvelgdama į audito išvadas, Komisija 2012 m. rugsėjo 17 d. priėmė naują sprendimą dėl Eurostato (2012/504/ES), kuriuo siekiama pašalinti daugumą nurodytų trūkumų. Veiksmų planas buvo įvertintas teigiamai.

4.9. IT auditas

VAT IT srityje atliko keletą audito patikrinimų, kuriais ji prisidėjo prie bendros Komisijos technologinio saugumo ir gyvybingumo priežiūros.

4.9.1. Vietos IT sistemų valdymas (Vystymosi ir bendradarbiavimo GD, Prekybos GD)

Atliekant vietos IT audito patikrinimus Vystymosi ir bendradarbiavimo GD ir Prekybos GD, buvo tikrinamas IT veiklos valdymo efektyvumas bei veiksmingumas ir nustatyta, kad šie IT skyriai veikia puikiai. Audito ataskaitose ypač pabrėžta tai, kad svarbu užtikrinti efektyvų IT valdymą ir geresnį IT rizikos valdymą, apsaugoti tvarkomos informacijos konfidencialumą (Prekybos GD) ir stiprinti IT saugumo sistemą siekiant sumažinti saugumo pažeidimų (Vystymosi ir bendradarbiavimo GD).

4.9.2. IT valdymas ir veiklos rezultatai (Sveikatos ir vartotojų reikalų GD, Sveikatos ir vartotojų reikalų vykdomoji agentūra)

Sveikatos ir vartotojų reikalų GD IT biudžetas ir IT skiriamos lėšos palyginti didelės, o didžioji dalis IT išlaidų dengiama iš veiklos asignavimų. Nustatyta, kad po paskutinio audito[21] užtikrinant bendrosios IT kontrolės sistemos bendrą baigtumą padaryta didelė pažanga. Atliekant šį auditą daugiausiai dėmesio skirta valdymo, veiklos rezultatų ir kokybės aspektams. Sveikatos ir vartotojų reikalų vykdomojoje agentūroje, atsižvelgiant į daug mažesnį šios agentūros IT biudžetą, atliktas ne toks išsamus patikrinimas.

Auditoriai nustatė, kad:

i) Sveikatos ir vartotojų reikalų GD vis dar nėra parengęs bendro ilgalaikio IT strategijos plano ar dokumentais patvirtintos strategijos, kuri apimtų ir Sveikatos ir vartotojų reikalų vykdomąją agentūrą, kurioje būtų paaiškinta, kaip IT padėtų vykdyti veiklos procesus šiuo laikotarpiu. Nors IT bendrajame plane ir valdymo plane yra nustatyti keli bendri pagrindiniai veiklos rodikliai, veiklos rezultatai nėra visapusiškai valdomi;

ii) Sveikatos ir vartotojų reikalų vykdomoji agentūra turėtų oficialiai patvirtinti keletą pagrindinių procedūrų (pokyčių, veiklos rezultatų ir kokybės valdymas).

Veiksmų planas buvo įvertintas teigiamai.

4.9.3. „Horizontas 2020“ (Mokslinių tyrimų ir inovacijų GD, Ryšių tinklų, turinio ir technologijų GD, EMTTVĮ)

Pavyzdinės mokslinių tyrimų ir inovacijų programos „Horizontas 2020“ tikslas – užtikrinti pasaulinį Europos konkurencingumą; ja skatinamas tolesnis ekonomikos augimas ir darbo vietų kūrimas. Siekiant padėti valdyti šį projektą buvo sukurta keletas IT projektų, kuriuose Mokslinių tyrimų ir inovacijų GD atlieka sistemos valdytojo, o Ryšių tinklų, turinio ir technologijų GD ir EMTTVĮ – veiklos valdytojų vaidmenis.

VAT pateikė dvi labai svarbias rekomendacijas:

i) būtina didesnė informacinės sistemos integracija, kad įgyvendinant šią iniciatyvą būtų daroma nuolatinė pažanga; be kita ko, reikia nustatyti aiškias procedūras ir užtikrinti, kad IT projekto valdymo komitetas vykdytų bendrą IT valdymą;

ii) Mokslinių tyrimų ir inovacijų GD turi sudaryti tikslesnį su projektu susijusio darbo ir išteklių planą.

Kadangi „Horizontas 2020“ – nauja įvairias sritis apimanti iniciatyva, pateiktas rekomendacijas gali reikėti įgyvendinti kartu su Informatikos GD ir kitais mokslinių tyrimų GD.

Mokslinių tyrimų ir inovacijų GD parengti veiksmų planai buvo įvertinti teigiamai.

5. Konsultacijos su Komisijos finansinių pažeidimų komisija

2012 m. Finansinių pažeidimų komisija, vadovaudamasi Europos Bendrijų bendrajam biudžetui taikomo Finansinio reglamento 73 straipsnio 6 dalimi[22], nenustatė jokių sisteminių problemų.

6. Išvados

Įgyvendinant veiksmų planus, sudarytus atsižvelgiant į VAT šiemet ir ankstesniais metais atliktų audito patikrinimų išvadas, prisidedama prie nuolatinio Komisijos vidaus kontrolės sistemos tobulinimo.

Todėl Komisijos tarnybų buvo paprašyta užtikrinti, kad būtų imtasi veiksmų pagal po audito patikrinimų pateiktas rekomendacijas. VAT atliks tolesnius audito patikrinimus, per kuriuos bus tikrinamas veiksmų planų įgyvendinimas. Jų išvadas peržiūrės Audito pažangos komitetas, kuris prireikus pateiks atitinkamą informaciją Kolegijai.

VAT, glaudžiai bendradarbiaudama su kitomis vidaus audito struktūromis, sudarė naują 2013–2015 m. strateginį audito planą. VAT ir toliau daugiausiai dėmesio skirs finansiniam, atitikties ir IT auditui, tačiau kartu intensyviau vykdys ir veiklos rezultatų auditą.

[1] Į šią ataskaitą įtrauktos iki 2013 m. vasario 1 d. užbaigtos rengti audito ir konsultacijų ataskaitos.

[2] Ataskaitoje nepateikiama duomenų apie decentralizuotas Europos agentūras, Europos išorės veiksmų tarnybą ar kitas VAT audituotas įstaigas, kurios gauna atskiras metines ataskaitas.

[3] Reikalaujama pagal Vidaus auditorių instituto (VAI) paskelbtą Tarptautinių vidaus audito profesinės praktikos standartų (Standartai) 2060 veiklos standartą.

[4] COM(2013) 334 final.

[5] Viena užduotis gali būti keliose ataskaitose, jeigu ji vykdyta daugiau nei viename generaliniame direktorate arba tarnyboje kaip audituojamame subjekte.

[6] 4 rekomendacijos priimtos tik iš dalies.

[7] Iš šių 29 rekomendacijų dvi buvo parengtos 2006 m., iš kurių vieną, kaip pranešta, vadovybė įgyvendina nuo 2013 m. kovo mėn.

[8] Galutinis terminas – 2013 m. vasario 1 d.

[9] Apie mažiau svarbias tobulintinas sritis pranešta pateikiant generaliniam direktoratui rekomendacijų raštą. Į imtį įtraukti GD teigiamai atsiliepė į šį raštą, įsipareigodami kiek įmanoma atsižvelgti į VAT pastabas nuo dabartinės MVA laikotarpio.

[10] Komisija pasiūlė kiekvienoje ES institucijoje, įstaigoje ir agentūroje sumažinti darbuotojų skaičių 5 % per 2013–2017 m. laikotarpį, nepakeičiant kai kurių darbą baigiančių darbuotojų (kurie išeina į pensiją arba kuriems baigiasi darbo sutartys). Siekdama įvykdyti savo prioritetinius uždavinius, Komisija taip pat nustatė etatų perskirstymo mechanizmą, kuris grindžiamas 1 % linijiniu visų pagrindinių etatų sumažinimu.

[11] GD (tarnybų) paslaugų, perkeltų iš kliento biudžeto eilutės į paslaugų teikėjo biudžeto eilutę (vykdomieji raštai sumoms išieškoti, bendri įgaliojimai ir kryžminiai perįgaliojimai), kaina kitiems GD (tarnyboms) ar institucijoms. Nėra konsoliduotų duomenų, kad būtų galima apžvelgti sumas, kurias Komisijos paslaugų teikėjai grąžino vidaus ir išorės klientams.

[12] GD (tarnybų) paslaugų, perkeltų iš kliento biudžeto eilutės į paslaugų teikėjo biudžeto eilutę (vykdomieji raštai sumoms išieškoti, bendri įgaliojimai ir kryžminiai perįgaliojimai), kaina kitiems GD (tarnyboms) ar institucijoms. Nėra konsoliduotų duomenų, kad būtų galima apžvelgti sumas, kurias Komisijos paslaugų teikėjai grąžino vidaus ir išorės klientams.

[13] Vykdant 2007–2013 m. programavimo laikotarpio įgyvendinimo auditą Regioninės politikos GD.

[14] 2013 m. balandžio 12 d. Biudžeto kontrolės komitetui (COCOBU) pateikta 2000–2006 m. laikotarpio finansinių pataisų taisomųjų veiksmų gebėjimų ataskaita.

[15] 2013 m. balandžio 4 d. Regioninės politikos GD pateikė audito institucijoms atnaujintas atrankos gaires. 2012 m. lapkričio mėn. Briuselyje jis taip pat organizavo šioms įstaigoms skirtus praktinius mokymus, o 2013 m. kai kuriose valstybėse narėse (Italijoje, Ispanijoje, Vokietijoje, Slovakijoje ir Čekijoje) buvo surengti seminarai.

[16] 2011 m. šioje politikos srityje imtasi didelio masto audito veiksmų, ypač susijusių su kontrolės strategija.

[17] Pvz., peržiūrėtos išorės pagalbos valdymo ataskaitos, delegacijos vadovo patikinimo pareiškimas.

[18] Atmetus administracinio biudžeto ir viešųjų pirkimų galutinius mokėjimus, taip pat tas MVGP dalis, kurias valstybėse narėse įgyvendina nacionalinės agentūros.

[19] Reglamento (EB) Nr. 223/2009 6 straipsnis.

[20] COM(2005) 0217 galutinis.

[21] 2006 m. atliktas didelės apimties IT sistemų auditas.

[22] 117 straipsnio taikymo taisyklėse nustatyta: „Metinėje ataskaitoje taip pat nurodomos visos specializuotos komisijos, sudarytos pagal Finansinio reglamento 73 straipsnio 6 dalį, pastebėtos sisteminės problemos.“